廬山石鏡
作者：鮑溶
朝代：唐

paragraphs: 東巖採薇人，巖際朝見月。
怪墮幽蘿間，非時更澄徹。
綠蘿就玉兔，再與高鳥歇。
清光照掌中，始悟石上發。
誰傳陰陽火，鑄此天地物。
深影藏半山，虛輪帶凝雪。
早迴謝公賞，今遇樵夫說。
白日乘綵霞，翩翩對容髮。
我圖辨鬼魅，信美留煙闕。
形神乍相逢，竟夕難取別。
如其終身照，可化黃金骨。